**REPUBLIKA HRVATSKA**

**ŽUPANIJA ŠIBENSKO-KNINSKA**

**GRAD SKRADIN**

**Ured gradonačelnika**

KLASA: 211-01/20-02/2

URBROJ: 2182/03-01-20-1

Skradin, 27. veljače 2020.g.

Na temelju članka 46. Statuta Grada Skradina ( Službeni vjesnik Šibensko-kninske županije br. 10/09, 5/13, 3/18 ) i članka 22. Odluke o uređenju prometa na području Grada Skradina (Službeni vjesnik Šibensko-kninske županije br. 10/10), gradonačelnik Grada Skradina donosi:

**P R A V I L N I K**

**o uvjetima i načinu izdavanja odobrenja ulaska u zonu ograničenog prometa**

Članak 1.

Ovim Pravilnikom propisuje se postupak, uvjeti, te ostale radnje u svezi izdavanja odobrenja, odnosno pristupa telefonskom broju za ulaz vozila u zone ograničenog prometa, određene člankom 22. Odluke o uređenju prometa na području Grada Skradina (Službeni vjesnik Šibensko-kninske županije br. 10/10), (u daljnjem u tekstu: Odluka).

Članak 2.

Radi izdavanja odobrenja za promet vozilima na području zona ograničenog prometa i za potrebe utvrđene Odlukom, zahtjev se podnosi Jedinstvenom upravnom odijelu Grada Skradina, a uz zahtjev se prilaže dokumentacija određena ovim Pravilnikom.

Odobrenje sadrži: ime i prezime, odnosno naziv korisnika, OIB, adresu, telefonski broj i registarski broj pločica vozila, godina na koju se odobrenje odnosi, broj odobrenja, i ostalo po potrebi.

Odobrenje se izdaje na rok od godine dana, uz mogućnost produženja.

Temeljem odobrenja Jedinstveni upravni odjel Grada Skradina će podnositelju zahtjeva omogućiti telefonski pristup sustavu za kontrolu pneumatskog stupa, odnosno, ulaza u zonu ograničenog prometa.

Članak 3.

Odobrenje za ulazak u zonu ograničenog prometa ( Šibenska ulica, Obala Pavla Šubića I) mogu dobiti privatne ili pravne osobe koje ispunjavaju slijedeće uvjete:

-stanuju ili obavljaju djelatnost u zoni ograničenog prometa, a pristup objektu, odnosno djelatnosti, moguć je jedino kroz zonu ograničenog prometa,

-imaju osigurano parkirno ili garažno mjesto.

Članak 4.

Za izdavanje odobrenja, uz zahtjev je potrebno priložiti slijedeću dokumentaciju:

- uvjerenje o boravištu, prebivalištu, odnosno obavljanju djelatnosti, ili dokaz vlasništva apartmana, odnosno, kuće za odmor

- presliku prometne dozvole vozila,

- presliku osobne iskaznice,

-telefonski broj na koji se odobrenje odnosi,

- dokaz o vlasništvu garaže ili zemljišta za parking, odnosno dokaz o zakupu ili dozvoli korištenja zemljišta ili garaže u svrhu parkinga.

-2-

Ukoliko više članova obitelji koristi isto vozilo, a ispunjavaju uvjete za ulaz u zonu ograničenog prometa, u isti zahtjev će priložiti preslike osobnih iskaznica i brojeve telefona svih članova koji ispunjavaju uvjete za pristup sustavu.

Ako jedna osoba koristi više vozila, uz zahtjev će priložiti preslike prometnih dozvola za sva vozila koja koristi.

Članak 5.

Ulaz u zone ograničenog prometa omogućit će se:

1. za izvođenje građevinskih i drugih radova na temelju zahtjeva investitora, kojem je potrebno priložiti:

- dokaz o vlasništvu objekta,

- opis namjeravanog zahvata,

- presliku prometne dozvole,

- telefonski broj za pristup sustavu

- ugovor o izvođenju radova,

- presliku građevne dozvole, ukoliko se izvode radovi za koje je potrebno ishodovati građevinsku dozvolu.

Odobrenje se izdaje za razdoblje utvrđeno ugovorom, odnosno potrebno za dovršetak najavljenih radova, a ulaz u zonu ograničenog prometa se odobrava samo u vremenu kada ne postoji zabrana izvođenja građevinskih radova, utvrđena posebnim aktom.

2. radi prijevoza i njege teško bolesne i nepokretne osobe koja ima prebivalište ili boravište unutar pješačke zone na temelju zahtjeva kojem treba priložiti:

- liječničko uvjerenje,

- presliku osobne iskaznice i/ili uvjerenje o boravištu, odnosno prebivalištu teško bolesne i nepokretne osobe,

- presliku prometne dozvole davaoca usluge,

-telefonski broj za pristup sustavu.

3. za potrebe državnog, županijskog i gradskog protokola, pogrebnih službi, ustanovama i

udrugama koje su organizatori kulturno - zabavnih i sportskih manifestacija, ustanovama i

udrugama koje se financiraju ili sufinanciraju iz Proračuna Grada Skradina, a svoju

djelatnost obavljaju u pješačkim zonama (knjižnice, muzeji, kulturne, znanstvene i druge

institucije i slično), na temelju odobrenja koje izdaje nadležno upravno tijelo Grada Skradina.

4. za potrebe svadbenih povorki, za potrebe prve pričesti ili krizme, potrebe selidbe ili dopreme teških stvari u zonama ograničenog prometa, omogućiti će se ulaz u zonu jednokratno prema iskazanoj potrebi, a temeljem mišljenja Jedinstvenog upravnog odijela Grada Skradina.

5. MUP-u, vatrogascima, HV-u, hitnoj pomoći, pravosudnim i inspekcijskim službama komunalnom poduzeću i drugim intervencijskim službama.

-3-

Članak 6.

Ulaz u zonu ograničenog prometa odobrit će se i službama koje skrbe za bolesne i nemoćne osobe i druge slične službe, na temelju zahtjeva, u kojem treba navesti:

- ime, prezime i adresu osobe kojoj se pruža njega i skrb.

Zahtjevu treba priložiti:

- presliku izvoda iz registra ili obrtnice,

- presliku prometne dozvole,

-telefonski broj za pristup sustavu.

Članak 7.

Zabranjeno je:

-koristiti pristup sustavu kontrole pneumatskog stupa kako bi se omogućio prolaz vozila koja nemaju odobrenje,

-prolazak 2 vozila odjednom,

- svi ostali slučajevi neovlaštenog korištenja i zlouporabe telefonskog broja za pristup.

Korisnik koji bude postupao suprotno odobrenju ili na bilo koji drugi način zloupotrebljavao pristup zoni ograničenog prometa, bit će prethodno pismeno opomenut.

U slučaju da u tijeku godine isti korisnik, i nakon prethodne opomene još jednom počini prekršaj, oduzet će mu se odobrenje , te će mu se onemogućiti ulaz u zonu ograničenog prometa za razdoblje od jedne (1)godine.

Članak 8.

Nadzor nad primjenom odredaba ovoga Pravilnika vršit će službene osobe Ministarstva

unutarnjih poslova i Prometno redarstvo Grada Skradina sukladno zakonu i drugim

propisima.

Članak 9.

Ovaj Pravilnik stupa na snagu prvog dana od dana objave u „Službenom vjesniku Šibensko-kninske županije“

GRADONAČELNIK

mr.sc. Antonijo Brajković, v.r.